Chandermohan.Sharma@timesgroup.com बॉलिवुड में रीमेक और सीक्वल बनाने का ट्रेंड कोई नया नहीं हैं। अगर किसी भी मेकर की पिछली फिल्म बॉक्स ऑफिस पर लागत बटोरने के बाद कमाई करने में कामयाब होती है तो प्रॉडक्शन कंपनी को लगता है कि अब इसका सीक्वल बनाकर कमाई की जाए। दरअसल, मेकर्स को सीक्वल बनाना नई फिल्म की बजाय ज्यादा आसान और कमाई का सौदा लगता है। शायद यही वजह है करीब 6 साल पहले बिना किसी प्रमोशन के लगभग नई स्टार कास्ट के साथ सीमित बजट में बनी तेरे बिन लादेन की प्रॉडक्शन कंपनी अपनी पिछली फिल्म के डायरेक्टर को सीक्वल बनाने के लिए ग्रीन सिग्नल दिया। अब ऐसी कहानी का जो पिछली फिल्म में लगभग पूरी तरह से खत्म सी हो गई हो, उसे आगे खींचना आसान काम नहीं होता लेकिन इस कहानी के साथ इस बार एक प्लस पॉइंट यह नजर आ रहा था कि अमेरिका ने एक सीक्रेट मिलिटरी ऑपरेशन में आतंकवादी ओसामा बिन लादेन को मार दिया था। इसी प्लॉट को लेकर स्टोरी राइटर ने इस सीक्वल पर काम शुरू किया। इसकी शुरुआत तो ठीकठाक रही, लेकिन बाद में स्टोरी ट्रैक से ऐसे उतरी कि फिर ट्रैक पर लौट नहीं पाई।  कहानी : फिल्म की शुरुआत में पिछली फिल्म का जिक्र करके डायरेक्टर ने अपनी इस फिल्म की कहानी को पिछली फिल्म के साथ जोड़ने के लिए एक प्लॉट पेश किया है। शर्मा (मनीष पॉल) के पिता हलवाई हैं, लेकिन शर्मा नहीं चाहता कि वह अपने पिता के काम को आगे बढ़ाए। शर्मा के अपने कुछ अलग सपने हैं। अपने इन्हीं सपनों को साकार करने के लिए शर्मा मुंबई जाता है। मुंबई में उसकी मुलाकात प्रदीप उर्फ ओसामा (प्रद्युम्न सिंह) से होती है। पीद्दी उर्फ ओसामा शर्मा को बताता है कि उसे पिछली फिल्म में लादेन बनाया गया और फिल्म सुपरहिट रही। शर्मा उसकी पिछली फिल्म का सीक्वल बनाने का फैसला करता है, लेकिन इसी बीच लादेन मारा जाता है। दूसरी ओर अमेरिका के प्रेजिडेंट ओबामा पर विपक्ष और दूसरे नेताओं का दबाव है कि आतंकी लादेन को कैसे मारा गया और उसे कहां दफनाया गया इस बारे में सबूत पेश करे। वहीं, अफगानिस्तान में एक आतंकवादी संगठन का सरगना खलीली (पीयूष मिश्रा) किसी भी सूरत में यह साबित करना चाहता है कि लादेन जिंदा है, क्योंकि लादेन के मारे जाने की खबर के बाद खलीली का गैरकानूनी हथियार बेचने का बिज़नस ठप हो रहा है। ऐसे में इनका ध्यान ड्यूप्लिकेट लादेन पर पड़ता है। ड्यूप्लिकेट लादेन को लेकर जहां यूएसए की ओर से आया डेविड (सिकंदर खेर) एक फिल्म शुरू करता है। इस फिल्म का डायरेक्टर शर्मा है और लादेन का किरदार प्रदुम्मन को सौंपा जाता है। डेविड इस फिल्म को किसी सीक्रेट मकसद को पूरा करने के लिए बना रहा है। डायरेक्शन : ऐसा लगता है फिल्म शुरू करने के बाद कहानी को कैसे आगे बढ़ाया जाए इसी को लेकर अभिषेक शर्मा असंमजस में ऐसे फंसे कि कहानी लगातार कमजोर पड़ती गई। ऐसा लगता है अभिषेक यह समझ ही नहीं पाए कि क्लाइमेक्स में क्या किया जाए। हां, इंटरवल से पहले अभिषेक ने कई सीन में अच्छी मेहनत की है। संगीत : फिल्म का कोई ऐसा गाना नहीं जो हॉल से बाहर आने के बाद आपकी जुबां पर आ सके। क्यों देखें : इंटरवल से पहले आपको इस सीक्वल में जहां कॉमिडी का जोरदार पंच मिलेगा तो वहीं इंटरवल के बाद आप अपसेट हो सकते हैं।